

**Rutine for behandling av habilitetsspørsmål i folkevalgte organer i Ringebu kommune**

Vedtatt k-sak 064/25   
16.09.2025

**A Innledning**

Reglene om når inhabilitet inntreffer i kommunale organer, finner vi i forvaltningsloven og kommuneloven. Disse bestemmelsene blir presentert i avsnitt B nedenfor. Lovtekster er satt i kursiv.

Rutinebeskrivelsen vedtas av kommunestyret og gjelder for folkevalgte i Ringebu kommune. For ansatte i Ringebu kommune gjelder de lovbestemmelsene som er nevnt i forrige avsnitt. Kommunedirektøren er ansvarlig for at bestemmelsene for ansatte blir etterlevd.

Hvem som er folkevalgt, framgår av kommuneloven §§ 5-1 og 5-2. I Ringebu er det medlemmene av kommunestyret, formannskapet, kontrollutvalget, levekårsutvalget, utvalget for miljø, utmark og landbruk, utvalg for plan og teknisk og medvirknings-organene. Denne rutinebeskrivelsen omfatter disse organene.

For utvalg som er opprettet i medhold av særlover, gjelder forvaltningslovens regler med eventuelle særlovbestemmelser om inhabilitet og saksbehandling.

**B Inhabilitetsgrunner**

1. Forhold som automatisk fører til inhabilitet – forvaltningsloven § 6, første ledd:

*En offentlig tjenestemann er ugild til å tilrettelegge grunnlaget for en avgjørelse*

*eller til å treffe avgjørelse i en forvaltningssak*

|  |  |
| --- | --- |
| *a.* | *når han selv er part i saken;* |

|  |  |
| --- | --- |
| *b.* | *når han er i slekt eller svogerskap med en part i opp- eller nedstigende linje eller*  *i sidelinje så nær som søsken;* |

|  |  |
| --- | --- |
| *c.* | *når han er eller har vært gift med eller er forlovet med eller er fosterfar,*  *fostermor eller fosterbarn til en part;* |

|  |  |
| --- | --- |
| *d.* | *når han er verge eller fullmektig for en part i saken eller har vært verge*  *eller fullmektig for en part etter at saken begynte;* |

|  |  |
| --- | --- |
| *e.* | *når han leder eller har ledende stilling i, eller er medlem av styret eller*  *bedriftsforsamling for* |

|  |  |
| --- | --- |
| *1.* | *et samvirkeforetak, eller en forening, sparebank eller stiftelse som er part*  *i saken, eller* |

|  |  |
| --- | --- |
| *2.* | *et selskap som er part i saken. Dette gjelder likevel ikke for person som*  *utfører tjeneste eller arbeid for et selskap som er fullt ut offentlig eid og*  *dette selskapet, alene eller sammen med andre tilsvarende selskaper*  *eller det offentlige, fullt ut eier selskapet som er part i saken.* |

Begrepet offentlig tjenestemann omfatter i denne sammenheng medlemmer av folkevalgte organer.

Hvem som er part i en sak, jf. bokstav a, er definert i forvaltningsloven § 2, første ledd, bokstav e: *part, person som en avgjørelse retter seg mot eller som saken ellers direkte gjelder*.

Det er *ikke* slik at om en folkevalgt faller utenfor de tilfellene som er beskrevet i § 6 første ledd, bokstav a – e, er den folkevalgte automatisk habil. Jo tettere opp til de tilfellene som er nevnt der, og jo nærmere i tid, desto større grunn kan det være til å vurdere habiliteten etter den skjønnsmessige bestemmelsen, se nr. 2 nedenfor.

1. Inhabilitet etter skjønnsmessig vurdering – forvaltningsloven § 6, andre ledd:

*Likeså er han ugild når andre særegne forhold foreligger som er egnet til å svekke tilliten til hans upartiskhet; blant annet skal legges vekt på om avgjørelsen i saken kan innebære særlig fordel, tap eller ulempe for ham selv eller noen som han har nær personlig tilknytning til. Det skal også legges vekt på om ugildhetsinnsigelse er reist av en part.*

1. Kommunelovens særregler om inhabilitet

Kommuneloven har i § 11-10 særregler for kommunal sektor som supplerer forvaltningslovens bestemmelser:

*Bestemmelsene om inhabilitet i*[*forvaltningsloven kapittel II*](https://lovdata.no/lov/1967-02-10/kapii)*gjelder ved behandlingen av saker i folkevalgte organer, med de særreglene som følger av denne paragrafen.*

*En folkevalgt som har vært med på å forberede eller treffe vedtak i en sak som ansatt i kommunen eller fylkeskommunen, er inhabil til senere å behandle den samme saken i et folkevalgt organ i henholdsvis kommunen eller fylkeskommunen. Første punktum gjelder ikke når årsbudsjett, økonomiplan, kommuneplan, regional planstrategi og regional plan behandles i et folkevalgt organ.*

*Når en klage skal behandles etter*[*forvaltningsloven § 28*](https://lovdata.no/lov/1967-02-10/%C2%A728)*andre ledd, er en folkevalgt som har vært med på å forberede eller treffe vedtaket, inhabil til å delta i klageinstansens behandling av vedtaket, eller i forberedelsen av saken for klageinstansen.*

*En folkevalgt er ikke inhabil når det skal velges personer til offentlige tillitsverv, eller når det skal fastsettes godtgjøring o.l. for slike verv.*

I Ringebu er formannskapet klageorgan etter forvl. § 28, andre ledd. For klage-behandling etter særlover eller forskrifter der statlig myndighet er klageorgan, er bestemmelsen i kommuneloven § 11-10 lite aktuell.

**C Lovbestemmelser om saksbehandling av mulig inhabilitet**

Forvaltningsloven § 8, andre og tredje ledd, lyder slik:

*I kollegiale organ treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om ugildhet for flere medlemmer, kan ingen av dem delta ved avgjørelsen av sin egen eller et annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta.*

*Medlem skal i god tid si fra om forhold som gjør eller kan gjøre ham ugild. Før spørsmålet avgjøres, bør varamann eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.*

**D Folkevalgtes plikter før møtet**

Som nevnt under C plikter en folkevalgt å si fra i god tid om forhold som gjør eller kan gjøre ham ugild (inhabil).

1. Når et medlem av et folkevalgt organ i Ringebu kommune har mottatt innkalling til et møte, skal den folkevalgte uten unødig forsinkelse gå gjennom saklista for å se om det er noen saker der vedkommende er eller kan være inhabil.
2. Dersom det er en eller flere slike saker på saklista, skal den folkevalgte uten unødig opphold melde fra til utvalgets sekretær eller formannskaps-sekretæren.
3. Meldingen om inhabilitet, eller mulig inhabilitet, skal inneholde opplysning om alle relevante forhold av betydning for avgjørelsen av inhabilitets-spørsmålet. Den folkevalgte skal ikke i meldingen argumentere for et bestemt utfall i habilitetsvurderingen, men gi alle faktiske opplysninger av betydning for spørsmålet.
4. Den folkevalgte som har meldt inhabilitet, eller mulig inhabilitet, skal ikke innkalle varamedlem for seg. Sekretariatet for organet vil ta seg av det. Det er imidlertid ikke noe til hinder for at den folkevalgte underretter varamedlem i sin gruppe om at inhabilitetsspørsmål vil bli vurdert og at varamedlem kan bli innkalt.

**E Sekretariatets behandling av melding om mulig inhabilitet**

Når sekretariatet for det folkevalgte organet har mottatt melding om (mulig) inhabilitet, skal lederen for organet underrettes. Inhabilitetsspørsmålet avgjøres av organet. Ordfører/utvalgsleder med støtte fra sekretariatat har ansvaret for å forberede behandlingen i organet. Ordfører/utvalgsleder og kommunedirektør/formannskaps-sekretær/ utvalgssekretær kan be om å få alle relevante opplysninger fra den folkevalgte som skal få sin habilitet vurdert. Disse har også ansvar for at den eller de aktuelle habilitetsreglene blir presentert for det organet som skal avgjøre habiliteten,

**F Behandling av habilitetsspørsmål i møtet**

1. Ordfører/utvalgsleder åpner behandlingen av den enkelte sak på saklista i samsvar med reglementet. Hvis ingen har forhåndsmeldt habilitetsspørsmål, er habilitet ikke et tema som ordfører/utvalgsleder trenger å ta opp.
2. Hvis en representant i møtet likevel mener at habilitetsspørsmål for seg eller andre møtedeltakere bør vurderes uten at det er meldt på forhånd, skal det skje straks ordfører/utvalgsleder har annonsert saken. Hvis inhabilitetsspørsmål tas opp etter at realitetsbehandling av saken er påbegynt, skal ordfører/utvalgsleder straks stoppe realitetsbehandlingen og gå over til behandling av habilitetsspørsmålet. Prosedyren blir som beskrevet i neste trinn.
3. Hvis en eller flere representanter har meldt fra på forhånd om (mulig) inhabilitet, gjør ordfører/utvalgsleder oppmerksom på det når saken annonseres. Ordfører/utvalgsleder ber da vedkommende representant(-er) om å redegjøre for de faktiske forhold som eventuelt kan være grunnlag for inhabilitet. Denne redegjørelsen skal være like grundig og detaljert som meldt før møtet. Opplysningsplikten påhviler den enkelte representant. Det folkevalgte organet avgjør habilitetsspørsmålet, og for å kunne gjøre det, må organet ha alle relevante opplysninger.
4. Hvis flere medlemmer av organet skal få sin habilitet vurdert, skal de i tur og orden gi sin redegjørelse. Ordfører/utvalgsleder bestemmer rekkefølgen.
5. Når redegjørelsene er gitt, bør ordfører/utvalgsleder spørre møtedeltakerne (de som ikke får sin habilitet vurdert) om de har spørsmål til de som skal få sin habilitet vurdert, om relevante faktiske forhold. De skal ikke be om vurderinger. På dette trinnet skal det ikke være noen debatt om habilitetsspørsmålet.
6. Når de faktiske forholdene av betydning for habilitetsspørsmålet er tilstrekkelig belyst, ber ordfører/utvalgsleder den/de som skal få sin habilitet vurdert, om å fratre. Hvis det er flere mulige inhabile, må alle fratre selv om inhabilitets-grunnene kan være forskjelllige.

Hvis organet ikke blir vedtaksført dersom de som får sin habilitet vurdert skulle bli kjent inhabile, deltar alle ved behandlingen av habilitetsspørsmålene.

1. Ordfører/utvalgsleder, kommunedirektøren eller hans/hennes representant presenterer de aktuelle lovbestemmelsene om inhabilitet. Presentasjonen skal være nøytral og ikke være ledende eller inneholde vurderinger eller konklusjon.
2. Ordfører/utvalgsleder åpner deretter for debatt om habilitetsspørsmålet. Temaet er om de faktiske forholdene som er lagt fram fra den som får sin habilitet vurdert, faller inn under lovens kriterier for inhabilitet.

Hvis flere medlemmer av organet får sin habilitet vurdert, bør debatten gjelde hver enkelt etter tur.

1. Når habilitetsspørsmålet er debattert ferdig, tar ordfører/utvalgsleder habilitets-spørsmålet opp til votering – for hver enkelt hvis det er flere mulig inhabile. Voteringen foregår ved åpen votering med stemmetegn.
2. Etter voteringen for samtlige mulig inhabile, presenterer ordfører/utvalgsleder voteringsresultatet:
3. Ble ett eller flere medlemmer vedtatt å være habile, ber ordfører/utvalgsleder den/de som er erklært habil om å tiltre møtet.
4. Ble ett eller flere medlemmer erklært inhabile, ber ordfører/utvalgsleder eventuelle møtende varamedlemmer om å tiltre.
5. Ordfører/utvalgsleder tar deretter den aktuelle saken opp til realitetsbehandling. Inhabilitet gjelder for en konkret sak. Når den er ferdigbehandlet, erklærer ordfører/utvalgsleder at varamedlem som har møtt for en inhabil, skal fratre, og det faste medlemmet igjen ta plass.
6. Vedtak om inhabilitet, inhabilitetsgrunnen og voteringsresultat skal protokolleres.

**G Konsekvens av uriktig avgjørelse av habilitetsspørsmål**

Vedtak om å erklære medlem av et folkevalgt organ som habil eller inhabil er en prosessledende beslutning, ikke et enkeltvedtak. Vedtaket kan ikke påklages etter forvaltningslovens bestemmelser om klage. Derimot er det uttrykkelig slått fast i kommuneloven § 27-2, første ledd, bokstav c, at et vedtak som gjelder spørsmål om inhabilitet kan lovlighetskontrolleres etter bestemmelsene i kommuneloven kapittel 27. Vedtaket kan også bringes inn for domstolene og for Sivilombudet.

Forvaltningsloven § 41 har regler om konsekvensen av at det er begått feil i saksbehandlingen:

*Er reglene om behandlingsmåten i denne lov eller forskrifter gitt i medhold av loven ikke overholdt ved behandlingen av en sak som gjelder enkeltvedtak, er vedtaket likevel gyldig når det er grunn til å regne med at feilen ikke kan ha virket bestemmende på vedtakets innhold.*

Hvis vedtak om sakens realitet er fattet under sterk dissens, kan det tale for at en eventuell uriktig avgjørelse av habilitetsspørsmål kan ha virket bestemmende på vedtakets innhold.

**H Endring av rutinene**

Formannskapet kan vedta endringer i rutinebeskrivelsen ved behov.

\*\*\*\*\*



www.ringebu.kommune.no